महाराष्ट्र के कर्जत में हुई वेडिंग सेरेमनी, पत्नी रितिका के साथ पहुंचे रोहित; श्रेयस ने डांस किया
Shardul Thakur Mithali Parulkar Wedding Update टीम इंडिया के ऑलराउंडर शार्दूल ठाकुर ने गर्लफ्रेंड मिताली पारुलकर से शादी कर ली है। ठाकुर ने सोमवार को महाराष्ट्र के कर्जत में शादी की
टीम इंडिया के ऑलराउंडर शार्दूल ठाकुर ने गर्लफ्रेंड मिताली पारुलकर से शादी कर ली है। ठाकुर ने सोमवार को महाराष्ट्र के कर्जत में शादी की। रोहित शर्मा, श्रेयस अय्यर और युजवेंद्र चहल की पत्नी धनश्री वर्मा समारोह में शामिल हुए। रोहित के साथ पत्नी रितिका भी पहुंचीं। मुंबई रणजी ट्रॉफी टीम के कोच अभिषेक नायर और कई दूसरे प्लेयर भी शार्दूल के विवाह समारोह में शामिल हुए।
श्रेयस अय्यर का डांस
इस दौरान शार्दूल के टीममेट श्रेयस अय्यर डीजे की धुन पर डांस करते नजर आए। रोहित और मुंबई टीम के दूसरे प्लेयर्स ने भी संगीत सेरेमनी में डांस किया।
झिंगाट पर झूमे थे शार्दूल
शार्दूल की हल्दी सेरेमनी 25 फरवरी को हुई थी। 26 को संगीत सेरेमनी के दौरान उन्होंने सैराट फिल्म के 'झिंगाट' गाने पर डांस किया था। संगीत सेरेमनी में श्रेयस अय्यर ने भी डांस किया।
मराठी रीति-रिवाज से हुई शादी
31 साल के शार्दूल ने मराठी रीति-रिवाज से शादी की। मिताली और शार्दूल मराठी ट्रेडिशनल आउटफिट में नजर आए। ठाकुर परिवार और दोस्तों के साथ डांस करते भी दिखे। इंटरनेट पर दोस्तों और परिवार के सदस्यों के साथ उनके फोटोज भी वायरल हुए।
कौन हैं मिताली?
मिताली बिजनेसवुमन हैं। उन्होंने 'द बेक्स' कंपनी की स्थापना की। ये मुंबई और ठाणे में है। उनकी कंपनी बेकरी आइटम्स सप्लाई करती है। 2020 में मिताली ने 'ऑल द जैज- लग्जरी बेकर्स' कंपनी भी खोली थी। इस पर भी बेकरी आइटम्स की बिक्री होती है।
गोवा में डेस्टिनेशन वेडिंग का प्लान था
रिपोर्ट्स के अनुसार, शार्दूल और मिताली गोवा में डेस्टिनेशन वेडिंग करने वाले थे, लेकिन शार्दूल की क्रिकेट में व्यस्तता के बाद दोनों ने महाराष्ट्र में ही शादी की। शादी में 250 से 300 रिश्तेदारों को ही बुलाया गया। मुंबई में ही रिसेप्शन रखा जाएगा।
मिताली ने बताया था कि शार्दूल मुंबई में लीग क्रिकेट खेलने में व्यस्त थे। 24 फरवरी को आखिरी मैच खेलने के बाद 25 को ही वह परिवार के साथ जुड़ सके।
राहुल, अक्षर ने भी पिछले दिनों की शादी
भारतीय क्रिकेट टीम के तीसरे खिलाड़ी ने पिछले कुछ दिनों में शादी की है। शार्दूल से पहले बैटर केएल राहुल ने 23 जनवरी को बॉलीवुड एक्ट्रेस अथिया शेट्टी संग विवाह किया। राहुल के बाद ऑलराउंडर अक्षर पटेल ने 26 जनवरी को मेहा पटेल संग सात फेरे लिए थे।
जनवरी में खेला था शार्दूल ने आखिरी मैच 
शार्दूल ने भारत के लिए आखिरी बार वनडे इंटरनेशनल मैच खेला था। ये मैच 24 जनवरी 2023 को भारत में न्यूजीलैंड के खिलाफ हुआ था। शार्दूल ने इस मैच में 45 रन देकर 3 विकेट लिए थे। बैटिंग से 3 रन ही बना सके थे। टीम इंडिया ने यह मैच जीत लिया था।
ओवरऑल शार्दूल तीनों ही फॉर्मेट में भारत के लिए डेब्यू कर चुके हैं। 8 टेस्ट में उनके नाम 27, 34 वनडे में 50 और 25 टी-20 में 33 विकेट हैं।
